khistorydata/jeongjo-sjw-relations huggingface dataset:
정조 13년 · 목
吏曹啓言故判府事鄭弘淳子壻弟侄中除職事命下矣其壻徐有器前以禮安縣監居下尙未準限何以爲之乎敎曰然則縣令鄭東敎郡守窠今日政擬入俄筵聞大臣所奏故相祠版在其子任所云致祭則待其赴任爲之○以鄭昌順爲判義禁林蓍喆爲左尹○因兵曹參議參知刑曹參議望筒敎以今番新資未經參議人擬入以權裕爲兵曹參議朴聖泰爲參知徐郁修爲刑曹參議朴長卨爲工曹參議尹羲厚爲果川縣監鄭東敎爲金浦郡守敎曰致祭承旨已令下去擧仃且聞將老下往云道內郡守相換皆令除辭朝赴任○以李命杰爲新溪縣令尹光碩爲陽城縣令李儒敬爲楊州牧使○敎曰今日守令諸窠當用今番承傳事體當然而通津陽川等望筒竝用顏私手叚銓官所爲萬萬駭然吏曹參判金憙從重推考參政銓官亦爲推考承傳外守令望筒竝勿施卽令改擬以入○以李恒演爲通津府使敎曰今番承傳中此人是誰之子拔例書下而係是兼營將窠與他道郡守中相換履歷則仍用府使事分付○以金魯成爲嘉山郡守黃基玉爲陽川縣令李栢然爲渭原郡守徐鼎淳爲甑山縣令尹範行爲黃海水使曺命楫爲永宗僉使○敎曰此時果川倅難付生手勿拘常格與今日政新除新溪縣令相換仍令當日辭朝○金浦郡守鄭東敎信川郡守李敏亨相換通津府使李恒演靈光郡守李得駿相換
정조 13년 · 강
命司僕一提調許副傳敎勿爲頒布
정조 13년 · 목
因傳旨敎以原傳敎勿爲頒布此傳旨以休紙還下
정조 13년 · 강
命觀武才前先行別試射
정조 13년 · 목
兵曹以靈駕陪從將士觀武才來月初四日推擇啓敎曰觀武才以初四日爲之以事體言之自有輕重當先行觀武才次行別試射而別試射先期設行然後可及於觀武才唱榜以今月十八日當爲之初試則以十五日爲之○敎曰觀武才殿試規矩將官將校則柳葉箭一廵一分以上片箭一廵一分以上軍兵則鳥銃一次一中以上技藝從自願一技上下以上別試射殿試規矩則柳葉箭一廵一分以上軍兵則鳥銃一次一中以上初試規矩同以此分付使之預爲知悉
정조 13년 · 강
浮橋所監蕫堂郞及各務差使員以下施賞有差
정조 13년 · 목
敎曰浮橋所監蕫堂上鄭昌順昨已論賞勿論繕工提調徐有隣兒馬一匹賜給訓鍊大將徐有大大虎皮一令賜給工曹郎廳鄭東閔監役官李勉齊陞敍水上差使員金珠淵南履五皆日淺半熟馬一匹賜給柳得恭今日政陞敍舡艙浮橋最效勞京監官金殷泰賞加外監官高衡岳等四人賞加黃海水營裨將金重玉將校金重玨一體賞加其餘將校吏隸等依別單判下擧行○敎曰別工作徐有秉雖有陞六之命旣已勸武待今番觀武才時登科六品職調用而其前則先付壯勇營哨官今日內加設啓下○敎曰大輿肩輿領去及檢飭牌將等依辛亥年例施賞事有下敎而聞前例只是弦弓云今番何拘前例況禁旅異於營校領去牌將中韓德增李東馝聞是宣薦云都政窠應出六中二人先付司果今日政擬入李春綺等二十四人賞加資窮者熟馬帖一隻賜給其中朴萬榮是誰之子善地邊將待窠調用事分付○敎曰年前寧陵行幸時因土校延德雨之往返道路皆效勞伊後有特除邊將之擧今番之行往來程道不下驪州卿營駕前待令營吏之百餘里往還一直隨來極爲可嘉宜有激勸之擧該吏李宗采壯營將校陞差卿其知悉此後卿營擧行益加勤勵以副嘉奬之意事下諭于畿伯○敎曰今番出玄室時待令木手金道成丁丑以後屢有效勞帖加成給○敎曰今番駕前駕後立塘之類其所勞役不但不少係是無前之役依成册判下數令兵曹御營廳施賞後草記事分付○遷園都監以大輿五色燭籠軍牌將等上弦弓一張賜給啓允之敎以別下賞典者勿論○京畿監司徐有防狀啓以爲各務差員及營裨校卒隨差役淺深後錄馳啓而執舡差使員通津府使金珠淵楊根前郡守柳得恭七站撥馬都檢飭差使員良才察訪崔大奎各驛察訪及臣營所管舡艙監官等昨今已蒙恩賞不爲擧論敎曰陽城縣令魏光翼園所都監四朔待令效勞最多五衛將口傳擬入廣州前府尹李亨元李敬一沙斤站倉舍或經紀或監蕫各賜半熟馬一匹靈輿奉詣時一路都差使員驪州牧使權以綱道路橋梁差使員長湍府使李運昌執舡兼植炬差使員坡州牧使鄭彥衡長杠木領運兼新邑站禁火禁亂差使員加平郡守安廷鐸果川站禁火禁亂差使員交河郡守林性運園所站禁火禁亂差使員安山郡守李惟稱牛眠川造橋差使員高陽郡守金思義公須川造橋差使員永平縣令李命暹仁德院川造橋差使員抱川縣監朴廣源鰲沐川造橋差使員振威縣令李協聖各兒馬一匹賜給龍仁縣令李祉源當待園役竣事別有論賞裨校以下軍兵等依別單判下擧行事回諭于畿伯裨校秩內外都監營邑驛一應諸事都檢飭及蕟靷時隨輿營裨前中軍具壽漢守令除授道路定界立栍及修治時檢飭營裨進士南德新相當職調用纛島越邊舡艙造作時檢飭營裨折衝徐有祁加資發靷時留營檢飭營裨前萬戶李準源業武李會默各兒馬一匹賜給本營結束策應監官及斥堠伏兵定所越邊舡艙檢飭營校嘉善徐命漸空闕衙將作窠今日政調用有旨及內外都監營府狀啓別單賚納營校折衝張世豐畿內邊將調用道路尺量長栍竪立及園所植木檢飭都監官營校嘉義李東煥賞加本營走馬待令及外梓室陪從津頭擧行時大旗手次知營校折衝張弼殷本營走馬待令及外梓室陪從水原下送錢領運營校折衝邊興瑞三邑境大橋都檢飭營校前萬戶韓國良津頭擧行時吹鼓手次知營校折衝李孝百各米三斗木布一疋賜給○吏隸及軍卒秩內外都監營邑驛一應諸事擧行都結束營吏李重大等四人米三斗木布一疋新園所待令營吏羅就章等二人隨擧營吏廉鎭盛等三人道路定界立栍及修治時檢飭斥堠伏兵傳語軍定所營吏成鳳文各米二斗木一疋導輿時七色標下軍一百二十七名別試射時除初試赴試使令十名前後都監各行時貰牌六十名各布一疋
정조 13년 · 강
咸鏡監司李秉模以永興本宮後防築畢役啓
정조 13년 · 목
因該監司狀啓敎曰依辛未甲戌丙子戊寅等例竝賞加今日政成送官敎卿其卽爲分給事回諭
정조 13년 · 강
命黃海水使李格拿處
정조 13년 · 목
承文院啓言八道監兵水營帶率軍官一窠以寫字官定送載在大典通編而今番寫字官一員送于黃海水營則水使李格無端逐送論移本院直用通關之式體銃所在決不可置而勿論請黃海水使李格拿問處之從之
정조 13년 · 강
命除湖西海西各項差員中不緊名色
정조 13년 · 목
忠淸監司權欕狀啓以爲各項差員商量緊歇條列登聞請令廟堂稟處後錄中擧動時補把馬差員御駕舡領付差員司饔院匠布領納差員大同木領納差員幷墨抺以下敎曰抺下名色此後除減事回諭仍爲分付該營該曹○黃海監司李洪載狀啓以爲各項差員參量緊歇後錄登閒存罷一款請令廟堂稟豦後錄中行幸時補把馬差員司饔院匠布領納差員價布差員竝墨抺以下敎曰抺下名色則此後勿爲差送事回諭
정조 13년 · 목
藥院啓請入診敎以卿等不必入侍湯劑則議定以入
정조 13년 · 강
諭總護使及都監諸堂
정조 13년 · 목
敎曰自再昨初寒若此石役今至幾許何當告完石工等處晝必煖酒以飼夜亦煮粥以饋毋或一匠一募之呵寒堂郞別看役牌將員役工匠等本府裨校吏鄕使役人等名下縣錄日子卿等復命前雖明日修啓事下諭于園所都監總護使及諸堂
정조 13년 · 목
敎曰是府花山鍾靈有自其象則盤龍弄珠其地則千里一逢議定園寢燈擧遷奉之禮是府卽予松楸之鄕爾等是鄕之民也予之視爾等如視家人裕其食足其產俾知安生樂業之方庶可以盡予責寬予思矧自卜移之初貽勞於爾等者抑云鉅矣每一念至厦氊何安行到新治周覽營始屋閭櫛比阡陌綺錯儼然成一大都會爾等之積費勤若亦足推想尋常蹕路猶施恩澤況是鄕是民乎園所附近面里及徙居民人給復十年新還上蕩減需保米分數亦許蕩減餘捧代錢通一邑面里給復一年舊還餉最久三年條蕩減需保米亦許分數蕩減餘捧代錢父老之再瞻溫幸羽旄者朝官年七十以上士庶年八十以上人加資境內儒武俟來春展省之行欲設科試取校屬之久勤除遷亦許每都政注擬今玆之命豈但爲爾等爾等知予撫摩之若心至誠一乃心力共護園寢永世毋替又敎曰水原民人施惠纔有綸音而是縣昔於溫幸爲宿所今於䩑路爲宿所予又臨是縣招問古蹟於父老聞來益不禁愴慟況駐蹕時恩澤邑人至今傳誦予烏敢不仰述志事之萬一果川縣父老之瞻望溫幸靷行者朝官年七十以上士庶年八十以上竝加資舊還最久條限二年蕩減需保米分數蕩減分數代捧兩年輦路民戶給復一年事分付廣州介在水果間沙川站爲停輿所豈可使之獨漏不沾一視之惠乎該府輦路面舊還一年條蕩減沙川倉底居民當年徭役亦爲除減事分付
정조 13년 · 강
命十八日別試射處所分設春塘臺丹楓亭
정조 13년 · 목
敎曰隨駕將士別試射初試時各營門軍兵各其營將臣爲試官中軍爲副試官把總三員爲參試官試取承旨一員進去主試處所則訓局軍兵則洗馬坪禁營軍兵則慕華館御營軍兵則南小營龍虎營軍兵則南別營守總兩營軍兵則合設於南小營近處公廨其外雜色各項應放之類令兵曹抄出別定試官分設於北營訓鍊院十八日親臨日則處所春塘臺丹楓亭分設事分付又敎曰別試射除初試則各軍門陣上隨駕馬步軍兵及各項雜色軍外將官將校有職各廳武臣衛內軍兵直赴親臨日該房以此知悉區別知委
정조 13년 · 강
命該守臣試取靈幄殿宿所站布帳領來校卒
정조 13년 · 목
敎曰管理營鎭撫營校卒等今番靈幄殿宿所站布帳領來人令該守臣試取將校則柳葉箭一巡軍兵則鳥銃一次以其得中數爻後錄狀聞或有直赴當付觀武才唱榜使之一兩日內設場試取事下諭○兵曹啓言臣於昨日管理鎭撫兩營平安監兵營慶尙監營布帳領來將校軍兵許赴試射之意筵奏後發關使之起送而管理鎭撫兩營校卒旣有守臣試取之命關西嶺南校卒若以道帥臣試取則渠輩已爲登程該道擧行必有掣礙之端請待其上來觀武才時一體試取允之
정조 13년 · 강
命園所待令進排貢人舊遺在限三千石蕩減
정조 13년 · 목
敎曰克襄之後惟孶孶於廣惠一事一則仰述二則仰述三邑民人猶且施惠況都下貢市人乎今番渠輩之效勞在古亦罕園所待令進排各貢貢人舊遺在限三千石蕩減而待令貢人從優蕩減大輿肩輿前後引軍各廛市民徭役限二十日蠲減各差備市民限十日蠲減洋人懸房贖限十日亦爲蠲減以示朝家爲所重之意
정조 13년 · 목
備局啓言卽見京畿監司徐有防所啓則以爲今年畿農總而言之不害爲同豐分等不爲擧論而凡係水沈浦落等新災爲二千一百餘結流來舊頉又爲七百餘結以地部劃下八百結萬無塗抺之路二千結特許加劃田農大遜於畓穀其中豆太尤無所收就其豆太當捧中限折半準折代捧待明秋還作本色江都米耗條代錢收送已多近例而米直比前太歇一石代錢四兩收送推奴徵債限明秋防塞事竝請令廟堂稟處矣今年畿農得雨稍早耕播移秧皆能及時之故畢竟成就果爲一路同豐而若其無前大水之患畿內事情及於京洛者視諸外道不啻較然今者災結加請之數參以聞見無甚過多且今歲畿民尤當軫恤則不必硬加裁削所請災二千結特爲許劃而分俵之際另加酌量無或把束漏濫期於均被實惠之意更爲嚴飭至於豆太之限折半準折代捧道臣旣已深察民情要爲紓力之道則不必靳難江都米之四兩錢代送比前雖有如干減數見今價直稍歇移貿不難見依此施行俾除畿民轉輸之勞不害爲兩便之政竝與推奴徵債限明秋防塞事請依所請許施允之
정조 13년 · 목
以金頤柱爲大司憲李鼎揆爲大司諫李運彬爲執義趙錫穆爲司諫趙鎭井曺喜有爲持平姜垣爲獻納朴崙壽爲正言
정조 13년 · 강
以申耆爲承旨前望也
정조 13년 · 강
命以十六日行儒生殿講
정조 13년 · 목
政院以來十六日儒生殿講日次取稟敎曰爲之前此日次有待下敎之命今番兼行事分付九日製秋到記亦當今月內設行直赴之類當付觀武才對擧唱榜以此預令諸生知悉
정조 13년 · 강
召見宗簿提調韓光會戶曹判書徐有隣京畿監司徐有防及下直守令于誠正閣
정조 13년 · 목
光會啓言啓園大禮今已順成園號及邑號山名坐向所當記載於譜略請擇日擧行從之光會曰前有設廳或本寺擧行之例今番則何以爲之敎曰今番不過字句添書自本寺擧行只改御牒張光會曰書寫官及校正官以宗臣差出而或有兼行之例今番何以爲之敎以兼行
정조 13년 · 목
箚略曰臣卽一尸居餘氣耳當蒼黃震迫之時其觸處僨誤勢固然也塵刹莫效孤負至此薄譴未行職名自如重以言私非時彈冠依舊昔人所云主恩彌厚臣罪彌深者政爲臣今日道也至於太僕事尤是臣惶蹙之大端臣十載兼管非不任專而責久奈自近年以來疾病所使神思未周凡係蕫飭之方一不得如意振刷故每値動駕之時頻致▣蹶之患論其辜犯臣實爲首而僚堂該卽替被其罰臣獨乍遞旋仍殆同無故在朝家懲礪之政豈容若是苟艱伏乞重勘臣前後罪戾批以錫馬之命寔循彝典至如太僕事不必深引卿須安心勿辭領受仍命遣史官傳諭
정조 13년 · 목
箚略曰元輔重任豈臣一日冒當而拜命之日敦匠爲急顚倒出膺竟致有日前罪犯律以常憲金木猶輕以聖上再造之恩薄竄旋收樞銜如舊震隕彌增擬於園寢禮成後仰請鈇銊今此錫馬之命實是夢想不到惶愧交至益復靡措伏乞亟寢成命仍治臣未勘之罪批以自聞左右揆之言更不欲容說於其間蓋恐上有所逼遂事卿亦何必登諸文字乎錫馬之典尤不必巽讓卿於園事自初蕫工其勞其功難以殫記以予感謝物不稱心切冀安心勿辭仍卽領受仍命遣史官傳諭
정조 13년 · 강
領議政李在協上箚賜批
정조 13년 · 목
箚略曰遷園之禮順成小大哀慕之餘胥切忭幸之忱如臣無似忝叨執事之列此不過職分之常而天厩駿乘遽下面給之命惶愧之中推咽倍切伏乞亟命收還仍伏念臣身犯罔赦而位竊匪據者亦已多日矣臣等之罪臣自知之臣與僚相毫無異同僚相則卒以此去位而臣則抗顏代斲據其位而樣其席殆不識人間有羞恥事刑政於是乎失平廉防職此而壞盡矣噫殿下之不惟不罪授臣重任者誠以大禮當前而非以臣無罪也臣之冒昧出膺者亦唯以大禮當前而非敢謂可以承當也及今大禮旣成之後臣之罪固自如也尙使之忝居百僚之首則已不能正而能正人者未之間也亦將使後之有罪者視臣而無所懲畏伏乞亟遞臣首揆之任仍勘臣當律批以箚辭萬萬過當元輔重任豈可乍授旋遞卿雖日上十箚斷無肯施之理卿須勿復控辭卽起視事至於錫馬之命不惟常例爲然躬傳玉帛國朝罕有之擧卿以首揆旣相其事無於例之賞典猶可義起而加之卿於此不必過辭亦望安心領受仍命遣史官傳諭
정조 13년 · 강
副司直洪秉纉上疏賜批
정조 13년 · 목
疏略曰夫尹蓍東事大臣雖持之甚急而我殿下特明其無情無累臣適忝銓地其將承大臣風旨乎抑將揚殿下德意乎以此果有所檢擧以此勘臣則臣固受而不辭至於吏判薦望時事其實有不然者始臣之受薦於左揆也曹吏持納小紙卽列書舊望人名姓者而其中於趙時俊尹蓍東名字以墨句乙臣袖而入旣受薦望訖大臣曰無見漏者乎臣出小紙旁照歷數曰有之矣大臣曰誰也臣答曰趙時俊貝旣坐渠弟逆案拔之固也尹蓍東之今又見漏何也大臣默然良久曰亦漏矣遂不肯平氣與言臣亦卽地起出其時酬酢不過如斯乃者大臣所奏截去頭尾至謂臣傳道外議夫外議者卽輿論也臣雖昏劣不至喪性況輿人亦具秉彝之天則焉有以逆屬而擬議於銓望者哉臣以尹蓍東之見拔妄欲一質於大臣果於隨問歷擧之際至時俊名便卽區別爲說仍及蓍東直是語勢之使然也乃反執言於常情之外構罪於不服之地殆若臣憑托輿論爲時俊嘗試可否者然大臣告君之辭一何誤也雖然大臣亦豈誠以臣爲時俊地哉特其怒在於爲蓍東設問故爲此移乙之計也臣亦何必多卞也哉至若疑臣以玩弄已非臣之本情自處以菽麥不辨何其自貶之太過也若夫府院俱發之啓出槪於爛紙正書於堂后特以未徹之故其所措語臣雖未見要不過數衍緖餘句斷極罪而大勢所湊異氣同聲靡然趨風猶恐或後臣誠爲世道深憂而不遑於自悼也爲臣之計莫如謝跡榮途咋舌杜門伏乞特命有司刊去臣姓名於朝籍批以所失在卿大臣薦擬豈銓官可否之事乎卿其勿辭行公
정조 13년 · 강
副校理宋祥濂上疏賜批
정조 13년 · 목
疏略曰臣之向者薄譴旋蒙特霈蟄伏悚蹙豈敢爲復廁則行之計而迺者除命適在於擧朝驚惶之際不得不冒沒出膺今若晏然蹲據則一身處義姑無論其於朝綱之肅何哉伏乞亟命遞改嗚呼(刀削)今此遷園大禮固是必誠必愼之地則以殿下度越百王之孝雖欲其務盡情禮而第自七月以來每一展省過致哀疚尋常節目悉煩酬應以致玉候欠寧今番行幸撼頓尤倍今則禮幸順成工旣告訖臣言已後無所禆補而國家大計寧有急於保嗇伏願殿下深留意焉批以往事今何覼縷乎付陳保嗇之請當留意
정조 13년 · 강
兵曹判書尹塾疏辭新資及本兵內局之任賜批
정조 13년 · 목
批以中批出於拔例陞資亦循常典卿其勿辭行公
정조 13년 · 강
右尹鄭存中疏辭新資賜批
정조 13년 · 목
批以特資之命意在記舊卿其勿辭行公
정조 13년 · 강
同義禁朴宗岳左尹林蓍喆疏辭新資賜例批
정조 13년 · 강
敍前慶尙監司洪檍
정조 13년 · 목
檍以別武士都試方在罷職中不得擧行馳啓敎以卿則敍用仍卽設行事回諭
정조 13년 · 강
禮曹參議金履成上疏賜批
정조 13년 · 목
疏略曰噫嘻痛矣丙午五九月之變尙忍言哉有讎未復有賊未討忨愒伈泄以至四三年之久者罔非廷臣不誠之罪而倫義斁絕駸駸于禽獸之域其爲志士誠臣之隱痛激慨者容有極哉只緣聖上以無指的爲敎故不敢强爭而何幸前月慈敎再三諄複明有指導責之以稽討擬之以置辟群下因循之罪到此益無所逭然(刀削)自有國家朝廷以來夫豈有似此光景也哉慈敎不得按行則讎賊無監覈之道讎賊不能討復則倫彝有漸湮之憂寧不可懼哉伏乞聖明一循慈敎凡厥醫媪宇偉之徒亟加訊鞫夬正常刑抑臣又有所駭惋者大臣引義之道視庶僚自別以其位居具瞻朝象之所關世道之所係而今之大臣躬奉慈敎少無震惕之色何其異哉當日慈敎中有曰擧足輕重又曰懷二心末乃有不以言視之之敎以人臣而承此敎則有一於此尙欲滅死無知而乃及處若晏然無少變動時則藉曰國有大事不遑私義及其竣事之後宜卽泥首俟譴之不暇而臣於候班竊見其進退如常了無自處之意如許臣節臣曾未見其爲壞朝綱病世道非細故也批以大臣予所敬禮爾何敢如是凌藉首揆朝已控箚辭免爾疏中進退如常了無自處等語何其爽誤之甚也且況如許臣節四字夫豈可加之於大官乎尊國體杜後弊之道不可例批爾則先施譴削之典
정조 13년 · 강
諭時原任大臣毋得胥命
정조 13년 · 목
政院啓言卽者議政府錄事來言領議政李在協以爲人言罔極情地危蹙不敢偃處京闉今方逬出城外恭俟鈇鉞之誅云仍納命召何以爲之乎敎曰昨今僅欲休息則此時金履成疏之闖呈寧不駭然至於出城之擧添一酬應之端大官處義雖重獨不念靜攝中貽惱乎更以本事煩徹是豈大臣體國之義乎命召還傳安心卽爲入城事遣史官傳諭又啓言領議政李在協又使錄事來納命召何以爲之乎敎曰如是相持致煩酬應處義姑舍是何不念臣分卽爲入城事更遣史官傳諭仍傳命召又啓言卽者中樞府錄事來言判府事徐命善李福源金熤李性源以爲金履成疏語有非人臣所忍聞者危懍之極走伏金吾門外恭俟鈇鉞之誅云係是大臣去就何以爲之乎敎曰不須多諭此時瀆擾致使少蘇之神氣因以添損則於卿等之心果便乎否乎更以胥命二字登聞是使予不得便息有國有君寧有是乎大臣雖重有君然後有大臣卿等若更提而政院捧入則當該承宣等當施流竄之典以勵君綱國體卽爲還第事更遣史官傳諭雖以禁府言之更以大臣去就來稟當該都事直施重律以此嚴飭以大臣去就事來稟都事有許入關門之擧則守門將限死決棍兵曹入直堂郞亦當嚴棍定配以此嚴飭
정조 13년 · 강
命藥院姑停請診議藥等節
정조 13년 · 목
藥院啓請入診敎以一邊請診一邊起鬧欲望其神氣之回蘇太不誠實所謂請診議藥等節朝象寧息間姑停都提擧勉副提調副提調幷減下至於慈殿湯劑方以外氣用蘇葉忍冬茶差復後繼進湯劑亦豈待卿等言而勸進乎○政院以領敦寧洪樂性右議政金鍾秀來詣請對啓敎以卿等不見原任胥命批旨乎又不見藥院問候批旨乎承候請診猶不許況尹承烈事請對乎慈意則當感回予執則當膠守卿等欲奪太阿復行專輒之擧則尹承烈雖先用律後啓聞猶之或可有却顧不敢底意則卽速退去更勿容說又啓言伏見藥院請診批旨則有朝象寧息間請診議藥等節姑停之敎臣等不勝驚遑悶廹之至大禮克襄鑾蹕纔回此時診候不容少緩而今因廷臣沐浴之擧有此過中之擧不能無憾於天地之大也伏況慈殿湯劑雖因外氣而姑停當進茶飮亦豈非藥院之臣所可議定而煎進乎繼伏見時原任大臣請對啓辭批旨下者則又有萬萬非常之敎臣等職在出納義當封繳而飭敎截嚴雖不敢不頒布抑塞佪偟不知所出伏乞所下批旨竝卽收還仍命召接藥院議進兩殿湯劑求對大臣特借前席俾陳所蘊敎以卿等當處分此啓辭還給又啓言領敦寧洪樂性右議政金鍾秀以爲批旨之下萬萬震懍安敢不退去而今日求對非尹承烈事擭登前席然後方可以畢陳衷曲云矣敎以雖至經年閱歲本事寢息之前萬無引接之理如是之際徒煩酬應少蘇之氣力安得不萎薾乎卽爲退去非尹承烈事則此後賓筵與諸般登筵時畢陳衷曲何時不可乎此意一體傳之
정조 13년 · 강
領敦寧洪樂性右議政金鍾秀聯箚賜批
정조 13년 · 목
箚略曰臣等再度求對聖批不許何敢不姑退而伏念臣等所欲陳請者乃前月二十六日所下慈殿諺敎中事也君讎尙未斯得哀冤去益弸結之中獲承此明白指敎至諭以階梯可尋則從此讎冤有可執之路臣等雖無狀非不知卽日陳請亟行究覈而時値大禮隔日尙此泯默憤懑之極如不欲一日生之意則視未奉慈敎之前不啻十百倍矣再昨承候筵席首相微發其端而遽承摧折之敎使不得開口且念聖候未平復之中回鑾屬耳干冒瀆擾恐妨於靜攝遂不得不相率而退以俟一兩日少間矣今日求對卽臣等與時原任諸僚相議定者諸僚相雖因人言蹙伏此事實係國家安危民彝存滅之機更不容晷刻耐住伏乞聖明亟借臣方寸之地俾得以披露傾竭仰請明命馬批以尹承烈事猶不欲聞之況莫可領會之事乎箚中所謂可尋者何階可報者何冤忽以慈敎中過去辭語傳會而文致此時無憚瀆擾非但常情之外欲使予自護而自愛酬應機務則卿等更何敢開口容說乎呼燭矢心息壤在彼予決不爲不誠無實之人予言不食卿等其靜聽無譁仍命遣史官傳諭(刀削)(刀削)(刀削)
정조 13년 · 강
召見戶曹判書徐有隣禮曹判書鄭昌順于重熙堂
정조 13년 · 목
有隣啓言今番待令進排各貢人舊遺在三千石蕩減之命寔出於酬勞廣惠之聖意而聞其事情則待令貢人九名色皆是無遺在別貿貢人故不得入於蕩減中進排貢人三十二名色中有舊遺在當入蕩減者不過十三名色云三千石蕩減係是莫大之惠而十三貢人獨爲偏厚多數蕩減二十八貢人不得沾升斗之澤者有違於均被之德意臣意則毋論有遺在無遺在元貢別貿貢人以他條施惠之道多般講究從後稟處蕩減一款今姑置之敎以所奏甚好裏面之如此今始聞之舊遺在蕩減置之更以他般恰好之道卽爲草記稟處又啓言今番大輿肩輿領去牌將中柳台景韓鎭殷李炡五李惟直不願加資以弦弓一張改磨鍊金重玉本是折衝而今又以折衝下批云請以嘉善改付標從之又啓言舊園所待令捕校旣蒙加資之典而京都監待令捕校金鼎燁李洽見漏長生殿漆工亦蒙帖加之恩而木手金海昌效勞不少獨爲見漏宜有一視之澤矣敎以捕校一體加資木手帖加成給○昌順啓言都監員役中戶吏尹仁桓李道英一則待令於京都監一則待令於舊園所多有勞勤而戶判以其曹屬嫌不爲擧論云矣敎以帖加成給又啓言今此觀武才時九日製秋到記有直赴之命而卽日唱榜不設初試之科自前無直赴之規故今春謁聖亦有直赴之命而臣於其時待罪禮堂亦爲考例草記不得擧行今番請亦置之從之
정조 13년 · 강
以徐郁修爲兵曹參知前望也
정조 13년 · 강
仍置浮橋船隻以待春幸
정조 13년 · 목
繕工監提調徐有隣鄭昌順啓言預備船隻依下敎卽爲放送浮橋仍置與否招問浮橋蕫事諸人且探江上物情則皆以爲目今沍凝不遠舡隻之放送通涉別無使用之事所畏者氷澌之來泊而冬後春初則無慮且數日以來寒事猝緊撤毀之役亦難措手云諸議旣如此畿伯之議亦如此姑爲留置以待春幸後撤毀恐合事宜而旣令勿毀則不可許以行人之往來舡艙南北設圍排作門所留舡漢中擇定門直二名加給料來使之守直嚴禁雜人俾無毀傷之弊舡格則每舡一人外一竝放送留置舡格另作溫堗土室以給以爲晝宵看護之地糧科則使水營各邑鎭如前備給京江舡人則令戶曹磨鍊題給若其檢飭之方今番浮橋舡艙監官牌將多是附近居生之人排日輪回擧行事請分付允之敎曰合氷前柴路通涉一款更問于江民等善爲措處
정조 13년 · 강
命動駕時挾輦軍砲與技藝中從自願一技試取
정조 13년 · 목
敎曰今番擧動挾輦軍效勞不些而以別試射赴試之故只試砲一技必多抑鬱亦不可比擬於靈駕陪從挾輦軍則砲與技藝中從自願當以一技試取預令該營知悉○敎曰別試射初試時雜歧名色試取分所處試官以考官二員參考官三員自兵曹差擬受點承旨一員亦爲進去○敎曰今番別試射初試雜色數爻旣不夥然不必分兩所只設於訓鍊院若此則守總兩營合設於北營爲好以此分付
정조 13년 · 강
命壯勇營將官單望啓下自兵曹修整於官案
정조 13년 · 목
敎曰壯勇營堂上堂下將官以料祿之自本營擧行差出文跡亦自本營爲之事面極爲苟艱兵房係是權稱不必啓下其外堂上堂下將官單望啓下自兵曹修整於官案事分付
정조 13년 · 강
錦城尉朴明源疏辭賞典賜批
정조 13년 · 목
批以所施賞典物不稱意卿何辭遜至此安心領受仍命遣史官傳諭
정조 13년 · 강
戶曹判書徐有隣判義禁鄭昌順兵曹參判申光履幷疏辭新資賜例批
정조 13년 · 강
掌令閔彝顯上疏賜批
정조 13년 · 목
疏略曰臣於月前見差遷園時挽章製述之任而臣曾於丙午亦承是命不敢以待從自處又引臣祖遇洙力辭製輓之已事有所附陳竊想聖聰或垂記有今亦未敢隨衆應製弁髦先規茹恨負罪已無可言重以近來參聞聖上哀毀逾制玉候頻愆而臣以蹤跡難便末由進身而承候至若前和出世玄隧復封而亦未能趨詣班次少伸微忱只就舊園之外隨士民一哭仍得略承起居而歸情禮虧缺無往非罪伏乞遞臣所帶職名批以企爾幡然尙稽勉膺虛佇之餘豈勝慊歎挽詞之未能及期撰進不必追引爾其勿辭斯速登途以副予至意
정조 13년 · 강
命甑山縣令徐鼎淳他道守令相換
정조 13년 · 강
命前注書李海隣拿處分揀
정조 13년 · 강
禁府以嘉山前郡守李忠佐長城府定配啓
정조 13년 · 목
承旨李晚秀啓言江華留守申大升敎書中有諸道統禦之句統禦營還屬已久而有此混稱極涉不審請當該知製敎推考原敎書改付標以入從之
정조 13년 · 강
命故相鄭弘淳致祭日都承旨進去
정조 13년 · 목
敎曰故相鄭弘淳家致祭日子以十八日爲之承旨都承旨進去祭文今當製下使之明日辭朝
정조 13년 · 강
命廟堂釐正湖南弊瘼
정조 13년 · 목
敎曰前完伯遞歸後道內弊瘼有筵奏使之出擧條而伊後有故尙不書納云民事不可仍置以筵話錄出該房出給廟堂使卽稟處其中南原紙弊不可踰歲先令時道伯一邊蘇弊後狀聞作隊舡事措置政當其時亦令廟堂先卽銳意講究期於對揚
정조 13년 · 강
命北道瓜滿守令限麥秋仍任
정조 13년 · 목
敎曰此時北道守令不可遞易瓜滿守令限麥秋仍任差員亦勿上送雖受由勿爲許給事令廟堂行會朔膳物膳三名日方物咸永興別差進上竝限明秋姑停內奴婢身貢亦爲停退事分付
정조 13년 · 강
命依關西伯狀請成送空名帖
정조 13년 · 목
平安監司鄭昌聖狀啓以爲各邑捧糴將半若不趁今劃給賑穀則溝壑之憂迫在朝夕卽令廟堂依前所請從速區劃至於空名帖之災歲募粟已成請道之近例請限八百張成送以爲生穀之一助敎曰依狀請施行事回諭今間有司堂上言移貿穀價本事論報備局云其說甚好依此爲之今年之加數當年之詳定雖一葉錢若有官吏幻弄之弊則自道伯先被不飭之罪以此意令廟堂嚴飭行會
정조 13년 · 목
政院以合啓久關請未肅拜人員竝許遞敎以堂箚旣請譴削勢難行公與諫臺竝許遞
정조 13년 · 강
園所都監堂郞以下竝施賞有差
정조 13년 · 목
敎曰園所都監總護使判府事金熤左議政蔡濟恭鞍具馬一匹面給提調吏曹判書金履素行副司直鄭民始加資工曹判書李文源別有傳敎都廳郞廳副司果徐邁修兪漢謨加資沈晉賢日淺勿論郞廳司僕僉正李廷恢副司果吳在文金鎜徐直修掌樂僉正鄭東協竝準職除授時無實職人今日政先爲調用龍仁縣令李祉源其言皆符其勞爲最亦爲準職除授今日政先除府使京郞廳兵曹正郞兪漢人陞敍監造官副司正呂駿永司饔奉事申文顯副司勇金相儼司宰直長宋欽書別工作繕工監役李端亨竝陞六而本都監陞六人守令除講出六詞訟六朔勿拘分長興直長金彝行陞六燔瓦所看役瓦署別提崔孝閔相當外職待窠除授拭梓宮兼負土官右議政金鍾秀熟馬一匹面給封閉官執義朴聖泰已論賞勿論京畿監司徐有防半熟馬一匹賜給園內排設差使員水原府使趙心泰大虎皮一令賜給雜務差使員陽城縣監魏光翼兒馬一匹賜給地師副司果朴大良自初精約守令除授副司勇朱南述言多奇中直除六品窠副司勇金養直蔡潤銓今日政六品窠擬入前忠壯將成夢龍屢朔效勞賞加本監相地官朴仁素已除兼敎授兒馬一匹賜給別看役前僉使丁遇泰石物工役之精緻在古亦罕不可以守令承傳而止特爲加資前縣監沈寬鎭前僉使鄭道弘加資鄕別看役嘉善金泰瑞浮石所效勞無比加資善地邊將今日政作窠調用嘉善李元榮折衝金之澤邊將待窠調用各所兼看役水原中軍柳爾冑特陞資憲三物所京看役牌將䔉山僉使鄭東仁善地僉使今日政作窠除授鄕牌將折衝洪命淵邊將待窠除授造成所京看役牌將李貴男鄕牌將千總金鼎九敎鍊官白光郁大浮石所鄕牌將嘉善趙寬玉軍官金義澤竝邊將除授結所次知水原裨將前都事安宗厚加資將校黃致郁等三人賞加園所守直水原鄕所幼學金燾自初守直連日遠夜恰近百日當窠參奉除授將校安允禧加資令本官鄕將官中超等陞差後狀聞三物所京牌將嘉善金明淑鄕牌將別驍士李昌興等二人造成所鄕牌將別驍士朴弼國等二人爐冶所京牌將廣梁僉使金德尙大浮石所京牌將折衝朴震彧柳惠根鄕牌將嘉善羅致儉等四人補土所京牌將敎鍊官柳孝遠鄕牌將哨官金致祥等八人小浮石所鄕牌將敎鍊官崔致驥等四人竝賞加輸石所京牌將武士車運萬鄕牌將別驍士嚴述武等四人擔運領役部將捕校李長郁等二人竝帖加成給車運京牌將敎鍊官郭惇恒等三人竝賞加石工之近百日晝夜使役如許勞若前所未聞依別單判下施賞其餘計士醫員奏時官錄事員役工匠等令該曹米布考例從厚施賞○別單計士李忠憲李命權尹昌殷醫官崔行泰奏時官朴萬億令本衙門高品付料錄事宋載琯木布考例施賞都廳書吏尹學洙等九人木布考例施賞其中最效勞一人依京都監例帖加成給三物所書吏全景祿元賞外帖加成給書寫金麗潭庫直金庚爀等二人使令南斗星等八人京都監書吏韓繼興等三人使令羅三順等二人闕內待令書吏金夏鼎使令朴春大三物所書吏李鎭杓庫直李弘遠使令李昌福等二人造成所書吏李敏秀等四人庫直徐得鳳使令柳得春等三人爐冶所書吏薛守範等二人庫直徐重煥使令車興大大浮石所書吏金聲麗等三人庫直姜完興使令林遇春等三人補土所書吏申益文等二人庫直金正元使令李命大等二人小浮石所書吏李最新等二人庫直金時郁使令李夢弼等二人輸石所書吏黃志運庫直韓景潤使令金守良別工作書員張南翼等二人庫直卞昌胤使令金一得分長興庫書員朴圭漢庫直李鶴齡使令林承龍燔瓦所書員尹弘贇庫直庾世昌使令張順金木布考例施賞園所待令水原色吏金善寬等八人令畿營各米三斗木二疋施賞使令鄭京大軍士鄭判同等六名令畿營各木一疋布一疋○三物所莎土匠都邊首片世雲已帖加米五斗木二疋莎土匠孫大同等二名各米三斗木二疋布一疋木手宋尙福帖加造成所木手韓天錫等十名韓天錫帖加其餘各木二疋布一疋爐冶所冶匠具繼裵等二名具繼裵帖加餘依右例大浮石所冶匠金次東等二名別工作木手金億良等二名各木二疋布一疋三物所木手金日成莎土匠劉興世等五名造成所木手崔興福等三十名蓋匠金莫乭等五名泥匠吳判同等六名吳判同帖加雕刻匠孫守仁等二名爐冶所冶匠李時雲等二名大浮石所冶匠沈順得等三名味匠周宗臣等十四名刻手徐仁範等三名小浮石所冶匠鄭大義等三名別工作木手崔太倫等三名小木匠安守巖等二名雕刻匠全鎭成造成所木手朴春根等十名蓋匠金福伊等十名泥匠趙聖喜等二十名雕刻匠曺宗彬等十三名木鞋匠鄭興尙等七名假漆匠李世豊等十名貫子匠李同伊等二名鞍子匠徐道輝等二名車匠李順得器械匠朴啓東等二名蘆簟匠朴福才等六名畵員朴仁秀等三人畵僧尙謙等二十名爐冶所泥匠李五福等七名乼匠鄭仁金等五名朴排匠金興澤等二名銷鑰匠崔鍾得鑞匠金光天大浮石所畵員許碖冶匠韓福得等十三名味匠崔致成等三十四名刻手劉遇天等六名泥匠片同伊等三名補土所莎土匠金福良等七名小浮石所冶匠韓允得等四名輸石所車匠薛大得等四名船匠判好石等三名別工作木手辛世福等七名小木匠金德才等三名雕刻匠鄭光彥等二名眞漆匠金尙輝等三名假漆匠金千得磨造匠金世興等二名雨傘匠李望乼伊等二名冶匠朴震喆乼匠朴道行鑞匠朴大興銷鑰匠朴景孫穿穴匠朴得伊朴排匠金景文木鞋匠李太輝鞍子匠金忠鉉屛風匠鄭重爀分長興庫茵匠金昌彬等三名皮匠李光得等二名燔瓦所瓦匠金錫喜等十五名已上考例施賞○大浮石所石手金大輝已帖加從自願免賤鄭有福從自願免賤崔得大帖加朴光得等四名各米五斗木二疋布二疋韓小奉卽外方匠手令本府別給米布帖加成給金允光等二十二名各米四斗木二疋布二疋黃卜才等七十名各米四斗木二疋布二疋外方匠人令各其邑依此擧行後令道臣收聚狀聞每道每邑邊手一人竝帖加成給金聖得等五十九名各米三斗木二疋布一疋外方匠人依右例擧行各道各邑匠人邊手之已入於一二等已蒙帖加者外如有邊手名色一體帖加令園所都監區別行關各道仍以姓名書送政院以爲捧傳旨之地小浮石所石手韓時雄帖加從自願免賤金尙得等十九名各米四斗木二疋布二疋自各邑施賞及邊手帖加事依大浮石所例施行金二起等二十名各米三斗木二疋布二疋自各邑施賞及邊手帖加依右例申五同等二十五人各米二斗木二疋布一疋自各邑施賞及邊首帖加依右例朴七金等二人各米二斗木一疋布一疋崔興三等七人各米二斗木一疋○敎曰今番內外都監賞典當收用而許多出六之人若待區處今冬都政應出六何以區處外此許多積薪之類何以甄復乎如初仕窠之參奉監役外無論直長奉事權作主簿窠典設別檢權作參上窠園所別檢權作蔭令窠參奉亦依此爲之諸窠竝待陞遷還作本窠事分付銓曹○敎曰當資爲從一品而將降爲正憲矣念乃父畀是任豈可復尋前階工曹判書李文源判義禁今曰政擬入○敎曰園所別檢依例陞六○敎曰庚辰溫幸時陪從武士生存者只是三人云無職者一人五衛將除授時帶五衛將內禁將二人相當職除授○京畿監司徐有防以各站撥將卒及銅雀津沙工等姓名開錄馳啓敎曰京營站撥將營校折衝崔彭齡銅雀津撥將前萬戶金致潤果川站撥將司果邊益載園所站撥將司果嚴敬民竝帖加成給軍布川站撥將司果金啓彬彌勒堂站撥將司果金虎臣柳川站撥將司果盧仁誠各兒馬帖一疋以米布題給軍布川站撥將出身李孝恒園所站撥將折衝李孝寬舊園所站撥將前權管徐毅麟纛島站撥將司果李孝亨杻峴站撥將折衝柳尙禧各上弦弓一張賜給各撥色吏撥軍銅雀津沙工等自本營施賞
정조 13년 · 강
遷園都監進燒火別單
정조 13년 · 목
別單造成所燒火秩白縇白紋五十二張半付地衣一浮進獻六油芚一番監紬縇別紋席七張半付地衣一浮紫的縇彩花三張付地衣一浮下層平床一坐紫的縇彩花二張付地衣一浮龍卯一箇㖝心二箇彩花席及纓子具回南首平床一坐竹簞一部移用回南首上層平床一坐上排竹簞一部彩用多紅大緞縇彩花席一浮鴉靑三升九幅帳一件上地防四箇下地防四箇柱木四箇四面障子十二隻圓環赤貼加莫金具塗禙所入上品擣鍊紙三卷十二張蓋兒一箇四面上下赤貼具白細正布覆巾一件八幅各長七尺白鼎細甲覆巾一浮八幅各長七尺白鼎紬四面甲揮帳四浮各四十四幅長七尺三寸白鼎細甲仰帳一浮十七幅長十八尺六寸畵屛足臺假地防七箇來往板二立馬木二箇散輪木十二箇拜位廳所排白紋二十張付地衣一浮左右簷階所排白紋九張半付地衣二浮玉燈懸索紅絨絲一艮衣大輿下排白紋二十五張付地衣一浮肩輿下排白紋二十張付地衣一浮腰彩輿下排白紋六張付地衣四浮香亭子下排白紋六張付地衣二浮誌石外櫃二部紅紬三幅袱四件橫結紅鄕絲小索四艮衣下排白紋四張付地衣一浮○三物所燒火秩覆壙白木甲帳一浮退壙所排白木揮帳一浮覆壙進獻六油芚一浮壙中前面所排進獻六油芚一浮外梓宮揮帳及橫臺上所覆進獻六油芚一浮二張正壙三面所排油芚三浮金井機左右前後所排白紋席地衣四浮退壙下排白紋席地衣一浮上排別紋席紫的縇地衣一浮小防木五箇㖝心白紋席白木纓子乼二巨里具金井機一部大隔板一立乼二巨里具鍊正木六箇散輪木三十箇熟麻大束乼二巨里裹白苧布三疋成結板二立撑支木四箇三物函一部提燈八部紙帳一部紅鄕絲三甲所二巨里具白綿紬十尺雪綿子十兩層橋一部甕家柱木十八株道里木十八株春椽大竹七十六箇間椽中竹三十八箇椽橫結鍊正眞木三百二十三箇蓋覆草芚一百二十七番進獻六油芚一浮柱橫結中竹五十一箇風遮草芚二十六番左在窓所掩進獻油芚二浮白木仰帳一浮白木揮帳二浮正中鐵懸索紅鄕絲三甲所一巨里大防木四箇大來往板四立小來往板二立東發里四箇隧道閣柱木六株椺木三株從椺木三株道里木十五株臺工木九箇童子柱木五箇臺椽木六十四箇長椽木六十四箇蓋覆草芚三十七番六油芚十二番編飛乃六十束左右風遮草芚十二番白木揮帳二浮下排白紋席大地衣一浮啞函一部硯匣一部硯石一面黃筆一柄眞墨一丁燕尾金二箇三尾金二箇小小鍤一箇鍊正達古木三十箇承簷白木帳一浮抱捧機柱木四株椺木二株道里木二株回椺木二株箭木乼具半月墳編結柱木三株橫結木六株鍊正眞長木三十九箇大杻犯子二浮網席十二立白木面帳一浮鐵轆轤機板木二柱童子柱木四箇回椺木二株箭木乼具中防木二箇白細布編結乼四巨里覆壙大網席一立
정조 13년 · 강
召見京畿監司徐有防于重煕堂
정조 13년 · 목
有防啓言本道公都會十月內設行自是定式而觀武才對擧已定於來初多士之往來赴試多有掣肘之端姑爲退行於臘月似好矣敎以待明春設行又啓言水原選武都試例於秋巡時爲之而奉審之行旣已停止請亦待明春擧行從之
정조 13년 · 강
賓廳請覈賊婢招中于連諸人不許
정조 13년 · 목
判府事鄭存謙領敦寧洪樂性右議政金鍾秀知事具允鈺左參贊金華鎭戶曹判書徐有隣兵曹判書尹塾禮曹判書鄭昌順副司直鄭一祥吳載純鄭好仁金尙集李聖圭知事尹坊右參贊趙瑍刑曹判書沈頤之判尹金文淳知敦寧邊得讓副護軍崔東岳柳鎭恒禮曹參判閔鍾顯副司直申益彬李敬懋副護軍南憲喆趙圭鎭閔義爀白東俊李應爀任嵂李源李漢泰訓鍊都正徐有大戶曹參判趙宗鉉副司直具庠具㢞李邦一任希曾洪秀輔韓光綮李秉鼎蔡弘履李漢豐金思穆南玄老李時秀李獻慶李重馥趙鼎鎭鄭景淳趙尙鎭金持默李命俊金魯永柳誼徐鼎修金光默申應顯金夢華申思運朴宗岳吏曹參判金憙刑曹參判柳戇工曹參判李得臣完城君李義行左尹林蓍喆兵曹參判申光履右尹鄭存中吏曹參議曺允大禮曹參議李書九兵曹參議權裕參知徐郁修工曹參議朴長卨等啓(刀削)(刀削)敎曰昨與再昨聞胥命傳諭見箚本批旨苟有北面之心者孰敢更提而貽惱乎今此賓啓之擧非簸弄則抑揚予則惟有昨批中一句語決定者入來大臣非不欲處分乍免旋仍亦欠誠實姑且含默朝象寧息間視事勿爲取稟以示踐言之意○政院以諸承旨請對啓敎以聞俄下賓廳口傳下敎敢欲詣閣請對此輩先置常憲然後可謂有國卽爲退俟處分○因政院院議啓辭敎曰俄下嚴敎果堪承聞乎況有退俟處分之命則處同無故焉敢爲此啓辭乎此啓辭自本院付丙○敎曰有退俟處分之敎則何敢在院又有當處分先卽出去之命則尤何敢逗留諸承旨遞差前望單子入之待下批牌招察任
정조 13년 · 강
以權裕徐郁修李濟萬呂萬永朴長卨爲承旨前望也
정조 13년 · 강
判府事徐命善李福源金熤領議政李在協聯疏命卽還給
정조 13년 · 목
敎曰大臣上疏雖體重大臣不知分義不可以大臣待之此上疏招致錄事卽爲還傳○政院以右議政金鍾秀胥命敦化門外仍納命召啓敎以此啓辭還給命召亦爲還傳又以判府事鄭存謙領敦寧洪樂性胥命敦化門外啓敎以此啓辭還給(刀削)
정조 13년 · 강
判府事鄭存謙領敦寧洪樂性右議政金鍾秀聯箚賜批
정조 13년 · 목
箚略曰臣等朝於賓啓之上伏承萬萬非常之敎震懍戰恐席稿闕下泥首俟勘嚴敎荐下罔非不敢聞不忍聞者臣等進不得求對退不得胥命彷徨道路如窮無歸安敢抗顏開喙而備忘中視事勿稟之敎決非可以宣示中外者已過半日尙靳收還噫嘻此何事也今日之事罪在臣等則罪之而已豈可以群下之罪遽有此無前之過擧哉伏乞亟降反汗之命批以此箚只擧視事勿稟一款玆不得不宣批矣大抵昨批旣明示而預指則卿等漫若不聞知乃有此賓啓之擧視事之依例取稟惟在卿等擧措之止與不止予不多誥卿等須自擇之仍敎曰此批答遣史官傳諭至於屢敎之下卿宰之尙留闕下無異抗拒寧有如許分義大臣以下皆退歸則俄下備忘記何難還收乎
정조 13년 · 목
京畿監司徐有防以左議政蔡濟恭上來時差使員及迎候安徐馳啓敎曰觀此狀辭左相間已上來而去就則必因禁令無以知之如從金判府尙在城外則俄下備忘記尤無還收之理自政院卽爲言送書此之際聞政院微稟賓啓大臣以下皆退歸云予心少降而朝象猶未整頓備忘記豈可遽然還收金判府及左相入城胥命諸大臣賓啓諸大臣安心視事然後當有商量亦目政院卽爲知入○敎曰卿則無與於今番惹擧又無關於人言指斥而俄下辭敎果何如則以諸大臣之遭罹皆已黽勉還第此時一味退處城外以致視事稟之自在勿入獨不念國體臣分乎不須多誥卿其諒之事遣承旨傳諭于左議政與之偕入首揆亦因昨日下敎入城已有日而卿獨出城無意改圖處義雖重欲拚棄分義乎以卿之故視事尙爾姑停卿心安乎否乎卿其諒之事遣承旨傳諭于金判府事與之偕入言者之惡意姑無論此時因卿深引致煩酬應是豈體國之義乎卽爲簉朝聽予面諭事遣承旨傳諭于領議政與之偕來出疆隔日亦多面諭卿若出膺兩原任去就自可沕然須卽入侍事遣承旨傳諭于李判府事亦與之偕來左相傳諭右承旨進去金判府事傳諭右副承旨進去領議政家傳諭左承旨進去李判府事家傳諭同副承旨進去
정조 13년 · 강
遞吏曹參判金憙參議曺允大以徐鼎修李勉兢代之前望也
정조 13년 · 목
敎曰今日以都監賞典下批政牌之出已久尙無動靜當該吏曹堂上遞差前望單子入之待下批牌招開政
정조 13년 · 강
有政吏曹參判徐鼎修參議李勉兢進
정조 13년 · 목
敎曰院中無承宣傳諭進去承旨許遞今日政以今番新資人及都廳陞資人擬入待下批牌招推移入直○吏曹以副司果徐邁修未經準職啓敎以勿拘新資兩都廳皆於今日政實職擬入○以朴聖泰李敬五徐邁修兪漢謨爲承旨李文源爲判義禁金憙爲工曹參判李得臣爲大司憲兪漢人爲掌令李尙友延東憲爲持平張錫胤爲正言東憲錫胤李敬心竝新通也李膺運爲肅川府使朴命球爲靈巖郡守丁遇泰爲藍浦縣監李祉源爲順天府使申昔爲龍仁縣令洪健祚爲舒川郡守崔大奎爲泗川縣監朴大良爲延日縣監李廷仁爲豊基郡守尹達東爲龍潭縣令呂駿永爲掌樂主簿李勉齊爲戶曹佐郞金彝行宋載緯爲禮賓主簿朱南述爲掌苑別提洪後榮李始源爲司饔主簿金養直爲瓦署別提金鎜爲英陵令黃仁燾爲惠陵令金相儼爲濟用主簿申文顯爲繕工主簿宋欽書爲長興主簿申光河爲內資主簿朴壽亨爲典設別提洪就榮徐直修爲顯隆園令李端亨爲社稷令朴日源爲敦寧主簿蔡潤銓金魯敬爲禁府都事洪樂正爲司宰直長宋煥章尹映洪秉周爲假監役金燾爲禮賓參奉
정조 13년 · 강
以李敬心爲正言前望也
정조 13년 · 목
以朴宗岳爲戶曹參判趙鎭大爲義興縣監○敎曰監造官啓下後雖有提敎與總護使有親嫌不得爲之大抵今番錄舊之擧多及於可錄之家此家之獨漏甚非常常記存之意而或慮六品窠窄未及下敎矣今則窠裕將用甄復何可泯默乎都事趙厚鎭郞署見窠今日政擬入丙申處分壬寅傳敎廷臣孰不知之及今不諭得無後時向來金遇國疏必因未詳本事而然故相韓翼謩孫此後切勿拘礙於官職事分付銓曹○因刑曹佐郞望筒敎曰旣有郞窠卽擬之命則所謂政格卽銓曹之政格豈可用於特敎乎此望筒還給卽爲直擬以入當該銓官遞差此後特敎檢擬之事復以銓格爲拘則當別樣嚴處以此嚴飭○以趙厚鎭爲刑曹佐郞○敎曰權作主簿之窠令窠外不過直長二奉事二而已國役出六皆令勿拘詞訟與出六朔數則因其窠外遷實合彼此疏通之方自後政依此知悉擧行事分付銓曹○敎曰園役出六人旣命勿拘朔數其爲所重新舊園何異況郞官則皆已外遷監造官李始源連爲待令之勞役卽所目覩亦依外都監例勿拘朔數且是老人之子外任從速差送事分付
정조 13년 · 강
命總護使及地方官賞典勿以疊授爲拘
정조 13년 · 목
敎曰今番賞典雖兼數事無得疊授事纔有依例下敎而此則指京都監各役也如總護使之鞍具馬地方官之虎皮豈係於疊授幷卽各爲面給事分付
정조 13년 · 강
命今番引曳市民頭目帖加成給
정조 13년 · 목
敎曰今番效勞於莫重之役者一一拔例施賞以至輿士軍人頭目皆施帖加況大小輿引曳布民乎引曳應役各廛中年最多役最久之頭目各一人帖加成給燻造契人之勞役無比戶判知悉探問如有不足而自當者從便加會減其頭目亦爲帖加成給以示廣惠之意
정조 13년 · 강
遞傳諭進去及在外承旨以趙宗鉉李祖承李書九洪仁浩曺允大李晚秀爲承旨前望也
정조 13년 · 목
前承旨權裕書啓臣敬奉聖諭傳諭于南部鑄字洞契領議政李在協處則以爲情勢臲▣遭罹罔測豈敢以鼎席自居而適聞國有大論猥與諸大臣進伏闕外聯章請討而飭敎荐下辭旨截嚴又不得不相率而退縮伏私次惟鈇銊是俟不意近侍之臣齎宣聖諭勉之以體國敎之以面諭臣謹當拚棄廉義强顏登筵暴陳衷曲以冀體諒云矣○前承旨朴長卨書啓臣敬奉聖諭傳諭于東部蓮池坊契判府事李性源處則以爲遭罹罔極豈有抗顏趨朝之忘而備忘中四字非常之敎有非敢晷刻承聞者收還之請不容暫緩震迫之極不命其承矧此承宣臨宣聖諭至有須卽入侍之命今方顚倒趨詣云矣○政院以領議政李在協判府事李性源依下敎來待啓敎曰金判府非時任而替引左相以在外而亦替當昨於書啓盛陳不可出之意今若獨見卿等得無召而閉之嫌乎更遣承宣敦勉而卿等亦須以書以伻勸卽出膺待其造朝同爲登筵宜矣兩原任處亦欲傳諭勉出而昨日入來之三大臣更無去就何也仍敎曰領相李判府事旣簉朝則卿等何不隨入乎此意遣承旨傳諭于徐判府事李判府事與之偕入○前承旨呂萬永書啓臣敬奉聖諭傳諭于西部盤松坊判府事金熤所住處則以爲臣之負犯鈇鑕猶輕不待人言之論列臣固自知其罔赦泥首城闉之外顒俟金木之加不意近密之臣傳宣十行之諭辭敎嚴重旨意諄複曷敢不放棄私義顚倒承命而臣之所被罪名實夭地間極惡大罪何敢不有公議放倒冒沒重犯無忌憚之罪哉只願遄被刑章云矣敎曰欲與時任同其去就則首揆已造朝矣又視原任決其行藏則李判府已膺召矣卿獨牢執固守無意改圖附啓中說話若是其過當近日惹擧必欲橫擔而替荷者誠亦莫曉其故領相李判府雖已入來以卿與左相之尙在城外不得引接卿心能安乎否乎更遣承宣宣予企佇之意卽爲造朝事傳諭期於偕來○前承旨徐郁修書啓臣敬奉聖諭傳諭于西部盤石坊左議政蔡濟恭所住處則以爲園所蕫役之際伏聞人言峻發情踪危蹙不敢晏然處外罔夜馳還泥首城外而以禁令截嚴錄事不得入禁門抱持御符竟日相持遂不免退還臣膽望雲夭不如所以爲計乃於更鼓三下之後承堂儼臨宣之以鄭重恩敎諭之以與之偕入鳴呼臣以大臣爲名國賊未討因循至今其罪不容誅也慈敎嚴截未及處義其罪不可逭也今此聖諭雖以無關於指斥曲加分柝其所自處臣身者與領相無少異同人言之指斥領相卽指斥臣身也其可以徒知義分之重敢爲冒沒之計乎至於人君視事卽皇天之所命祖宗之所付臣等去就何等幺麼而乃欲視此而爲之停不停也伏乞亟命收還成命云矣敎曰多少在金判府附啓之批卿想已聞悉無論時任與原任雖欲與之同其處義卿則自初六日至再昨日連在敦匠所則如是深引如是逬處得不近於太無當乎同其退不同其進古人雖有垂戒此亦指同處義處不同去就之謂也由前由後百爾思惟卿有甚可去之義乎視事之勿稟藥院之權減今幾日矣此時此擧之收還與否豈不在於卿之去就乎卿之附啓中陳勉之語非不知感而急於敦迫無以副施悅而不繹之嫌予所不辭領相造朝已久因卿之尙不出膺將無以引接亦何不念妨賢之歎乎自餘留俟面討卽爲入城仍卽入侍事遣承旨傳諭承旨左副承旨進去觀於啓語命召來納可知其阻閽今則事旣就定大臣去就勿稟事禁令置之此意分付○前承旨朴聖泰書啓臣敬奉聖諭傳諭于左議政蔡濟恭所住處則以爲臣之處義非因日前人言而始有所決定也向者登筵已以大禮後當卽尋單之意有所陳達則臣之一副當自量于中者爲日已久若以自初六至再昨連在敦匠所爲無關於指斥則是容光之明或有所未燭也(刀削)竊間捕廳文案根絡昭然則其所窮覈嚴鉤少洩神人之憤者不可以時日之已遠有所或忽也臣抱此冤憤旣無以上格夭聽則惟當亟遞重任仍伏常憲以昭本心而已聖敎之下變動無路臣罪至此尤合萬殞云矣敎以與待命啓辭批旨卽爲傳宣期於偕入○政院啓言議政府錄事來言左議政蔡濟恭以爲恩敎雖極感惶私義無以變動泥首城外祗納命召乞伏嚴誅云仍納命召何以爲之乎敎曰昨夜敦諭今曉書啓之批罄悉蘊中之懇而卿之辭巽愈往愈甚視事之勿稟藥院之權減歸之予之過擧去就一節無意改圖其在國體事面果何如大抵首相之昨夜聞命卽入以人言曲加昭釋目下他不暇顧也卿則伊時旣在敦匠之所則比之領相處義尤有間隔而今乃執而爲說曰大禮後當卽尋單爲一副當自量云者豈不萬萬過當乎如是而備忘記豈可還收諸大臣豈可引接乎卽爲入來與諸大臣同爲登筵事以偕來承旨與書啓批答同爲傳諭仍傳命召期於偕入又敎曰俄於偕來書啓胥命啓辭已悉言之意謂幡然今聞巽讓彌固一向深引云昨夜造朝之諸大臣尙在闕中而亦不得引接揆以事體果何如也急於敦廹不暇他語卿何不深量如何可以入城如何可以承膺若是相持萬萬可悶卿須安心勿待命入來事更爲傳諭期於偕入○前承旨李敬五書啓臣敬奉聖諭傳諭于判府事金熤所住處則以爲昨夜附啓略陳危悃而恩召之下不敢承命罪上添罪只欲鑽地而不可得卽又近密之臣臨宣十行之諭區區微諒有不暇自恤今方冒入城闉還歸私次而自來脹病目下寒疾見方添谻束帶造朝實無其路伏地震恐云矣敎曰午後寒事稍解所愼想不至難强與諸大臣同爲登筵事更爲傳諭期於偕入○政院以判府事徐命善李福源依下敎來待啓敎曰待左相入來當引接矣金判府所愼如可强卿等亦須勉出同入爲好矣又啓言右議政金鍾秀以請寢昨今所下備忘事來詣請對矣敎曰左相尙不入來何可引接乎雖設言於具僚不可委棄況大官乎待左相入來卽當引接矣金判府聞已入城殊甚爲幸言病不卽造朝亦欲待再次敦諭後去就矣○前承旨徐郁修書啓臣敬奉聖諭傳諭于左議政蔡濟恭處則以爲近臣又臨諄複之敎愈往愈摯寧不感泣第臣大禮後尋單之奏聖明想必記有僚相亦旣耳間今因事機之迫隘聖諭之惶懍拚棄初見冒沒承膺則此豈非上而欺君父下而負已心者乎若蒙始終京憐遞臣職名俾付樞銜則謹當卽地趨命云矣敎曰卿之此言未免稍欠商量卿大官也大官遞解豈可輕加議到況卿毫無可遞可解之義者乎更此傳諭安心入來事偕來承旨卽爲傳諭仍與偕入昨夜因園役賞典下批達夜酬應天明以後又以卿等事至今役役不已勞乎幷須知悉事一體傳諭
정조 13년 · 강
遞承旨曺允大李晚秀以申耆李益運代之前望也
정조 13년 · 목
疏略曰臣家之所遭年已久矣噫臣祖之作故在於戊午而凶賊之誣引乃在甲子䵝昧之誣遽及旣骨臣父積誠呼天惟我先大王區別年條至以皮不存爲敎而昭晣無餘使枯朽復春門戶再完者歷數今古豈有如臣家之偏受隆恩者哉不幸臣之一第未遂顯親之願反作殃身之資發軔之初被人齮齕身名僇敗更無餘地臣實自取尙誰尤哉不啚聖上無枉不伸改調之命出於格外曲保之澤非止臣身臣自玆以往歌詠河海之恩以爲塵刹之報而已寧有尺寸之望及於仕官而至若臺閣之職有非鹵莾蔑裂者所可議擬伏乞亟命選部刊臣姓名於仕籍焉臣旣不以見職自居則何敢有贅言而悲憤所激有不能自已(刀削)(刀削)嗚呼聖躬之勞悴已久玉候之愆和有日于斯時也保嗇之方調養之節不宜一刻遲緩而近日以來藥院請診非正一再而未蒙賜接又以朝象寧息間姑停湯劑爲敎宗社之安危生民之休戚都在於聖躬則殿下雖不自愛其奈宗社何生民何哉更乞亟許內院之請議定當進之劑以爲及時調護之方焉
정조 13년 · 강
召見諸大臣于誠正閣免左相蔡濟恭
정조 13년 · 목
敎曰自朝至暮迄可已矣爲一大臣去就不念諸大臣之終日勞憊反欠敬禮之義來待諸大臣入侍○予曰其間事件旣多處義各異予亦難記金判府之獨自深引也領相之出城俟罪最過矣予則只有視事勿稟藥院權減等數事而已卿等更有何所達乎判府事徐命善等曰臣等處義不啻薄物細故何敢更事煩達而至於親事勿稟藥院權減之敎何等不敢承不忍聞之敎耶日前旣承收還之命今過數日尙不反汗抑塞焦遑不知所達亟從臣等之請卽降收還之命焉予曰伊時收還之敎卽謂寧息之後也目今卿等交相處義惹擧未靜是可謂寧息乎今若一邊困予一邊請診尤可成說乎命善等曰方當玉候靜攝之日雖日日請診猶恐未盡保護之方況今權減藥院已至數日乎收還然後始乃有國有臣伏願亟下明命焉予曰寧息間決難還收矣顧今左相尙無去就若欲收還則處分於左相然後始乃下敎矣命善等曰聖敎之下卽爲入來旋卽尋單無所不可而今乃終始凂凂事涉如何卽降處分從下收還之命焉豈以一大臣之不入來以至莫重下敎尙不得反汗乎仍敎曰朝象寧自間收還已有成言諸大臣今雖黽勉應召至於登筵而左相去就無意知改欲從諸大臣之言左相造朝之前未可謂之寧息到今國體爲重敬禮次之勢難一味敦勉左議政蔡濟恭免相命善等曰再昨箚批中矢心息壤不食言等敎聖人辭令不當若是此敎一頒則民彝將至斁絕義理將至晦塞請一倂收還焉予曰今則惹擧快止卿等就職左相處分亦出於踐初言結其事之意可謂出場何可靳持特許所請藥院之任前單入之視事依例取稟諸般句語幷爻周(刀削)(刀削)
정조 13년 · 목
承旨申者啓言明日別試射初試分設處所合爲六處而承旨無推移進去之員何以爲之乎敎以訓鍊院試所右承旨李書九進去洗馬坪試所假承旨李鼎運進去南別營試所假承旨金履正進去南小營試所假承旨李晚秀進去慕華館試所左承旨李祖承進去北營試所守禦廳則假承旨沈煥之總戎廳則假承旨南䳽聞進去仍命副司直李鼎運金履正沈煥之南鶴聞李晚秀假承旨差下○敎曰明日訓鍊院分所處所畢試一日內太恢恢別試射除初試之類中近仗軍士扈輦隊內吹兼內吹等先試事分付觀武才除初試類中內吹扈輦隊樂工近仗軍士別軍職廳員役司僕養馬巨達捕卒等一體先試事分付承旨一員勢難主試別軍職前承旨李儒敬一體進去監試事分付又敎曰明日初試各所進去承旨開東前分詣待天明卽爲設場試官依此知悉待令事預爲分付
정조 13년 · 강
命關東災結依狀請許施
정조 13년 · 목
該監司李度默狀請災結依前狀請劃給敎以依狀請許施此意令廟堂卽爲分付
정조 13년 · 목
刑曹啓言因兵曹啓辭踰越都城罪人朴命德金仁喆照律重繩事命下矣朴命德等各決杖一百後朴命德靈光郡金仁喆陜川郡定配所押送敎以各別嚴刑一次發配
정조 13년 · 강
遞承旨李書九李祖承以朴鎤尹行任代之前望也
정조 13년 · 강
領議政李在協陳箚賜批
정조 13년 · 목
箚略曰臣於昨日承命登筵非爲情勢之可以自强也職名之可以仍冒也分義雖幸少伸廉防隨以大隳退自默檢顏發騂而背浹汗臣之去就匪直爲廷議之峻發而自知者槪亦審矣玆敢申控前席未卒之懷伏乞亟賜遞斥批以前此備說今何架疊若有許副之心昨於前左相書啓何不從施竟有免相之處分卽此可知予意之牢定所以準擬之者蔽一言曰勉出二字卿須亟回初心出而視事以副予不欲捨之至意仍命遣史官傳諭
정조 13년 · 강
右議政金鍾秀箚辭錫馬之典賜批
정조 13년 · 목
批以錫馬常典也卿其安心領受仍命遣史官傳諭
정조 13년 · 강
以李在協爲藥房都提調徐有隣爲提調前望也
정조 13년 · 목
(刀削)(刀削)(刀削)
정조 13년 · 강
賜正言申驥顯疏批
정조 13년 · 목
批以首陳事處分之如許爲慮上逼附陳事當留意爾其勿辭察職
정조 13년 · 강
命申驥顯疏批卽爲頒布
정조 13년 · 목
承旨趙宗鉉申耆洪仁浩李益運啓言臣等昨以請討申驥顯事再陳衷曲冀蒙允兪始下責敎繼命還給聚首愕貽不勝憂慨此際伏見驥顯疏批下者不但不賜處分有若言事疏之循例賜批者然不審聖明如何顧惜一驥顯不思所以折奸萌懲亂賊之道耶伏乞所下疏批旋卽收還仍命明正驥顯之罪千萬伏祝批以原批卽爲頒布
정조 13년 · 강
以南憲喆爲京畿水使口傳也
정조 13년 · 목
備局啓言捕盜大將申大謙方在京畿水營任所而新除水使邊慶遇方在忠淸兵營任所上來交龜之際自致遲滞捕廳事可悶京畿水使邊慶遇今姑改差其代請令該曹口傳差出使之一兩日內辭朝允之
정조 13년 · 강
以金光默爲吏曹參判李祖承爲參議前望也
정조 13년 · 목
政院啓言吏曹假郞廳來言大臣置處政事當爲之而判書金履素在外參判參議未差不得擧行云何以爲之乎敎曰吏曹參判參議前望單子入之待下批牌招察任大臣置處政事當日爲之○光默再違敎曰大臣置處事面自別且異夙夜之任豈可如是屢違吏曹參判金光默推考更卽牌招申飭開政
정조 13년 · 강
吏曹參判金光默陳疏辭職賜例批
정조 13년 · 강
有政吏曹參判金光默參議李祖承進
정조 13년 · 목
以李義觀爲東學敎授徐榮輔爲南學敎授金熙朝爲西學敎授蔡濟恭判府事下批
정조 13년 · 강
以李敏采爲安州牧使口傳也
정조 13년 · 강
飭平壤府失火民人拔例接濟
정조 13년 · 목
該監司鄭昌聖以平壤府民家三十四戶失火馳啓敎曰本府浸水被災之餘又有數十戶失火卿其拔例接濟元恤典外別給期於斯速奠接事回諭
정조 13년 · 강
兩都布帳領來校卒試取人施賞有差
정조 13년 · 목
開城留守李致中以布帳領來校卒試取後各技得中人姓名別錄馳啓敎曰敎鍊官閑良金履五柳葉箭四中五分哨官閑良金就溫三中五分幷直赴殿試觀武才唱榜日待令其餘受賞校卒使之來參於京中則往來有弊千總出身朴師憲柳葉箭三中五分加資哨官閑良韓光俊等二人牙兵良人梁甲乭二中各弓矢一部哨官閑良梁景彪敎鍊官出身林喜祖牙兵姜孝才等二名一中各弓一張牙兵金於仁老味等五名鳥銃一中木綿施賞幷自本府頒賞後狀聞事回諭○江華留守申大升以布帳領來校卒試取後各技得中人姓各開錄馳啓敎曰壯旅吳聖哲柳葉箭三中四分直赴殿試貫邊二人邊二中三人各弓矢一部貫一中四人邊一中十八人各弓一張鳥銃貫一中一名木綿施賞往來有弊只直赴人觀武才唱榜待令賞格自本府擧行事回諭
정조 13년 · 강
慶尙監司李祖源疏請歷省先壠賜例批
정조 13년 · 강
行壯勇營隨駕軍兵試射于春塘臺
정조 13년 · 강
設別試射初試訓鍊院試官柳誼趙圭鎭李文赫金煕朝吳文常洗馬坪試官徐有大具敍五鄭㵙金致五趙升鉉南別營試官金持默李爗曺夏彬李奭培南小營試官李漢豊南憲喆林擎翰金得海朴晉煥慕華館試官尹塾白東俊李始喆洪繼善北營試官金鍾秀任嵂李民秀吳毅鎭鄭宅興
정조 13년 · 목
訓鍊院試所啓言應放者合爲九百八十名而俱是雜名色場內鳥銃不過三十餘柄勢難分排今日內不得畢試敎曰附近營門鳥銃限百柄取來試放事知悉以此文跡出示該營門卽爲待令又啓言今日應試者三百五十五名未應試之數爲五百三十三名今已日暮故姑爲停止而依草記批旨鳥銃一百柄自御營廳取來明曉當爲分所試放敎曰此輩若爲殿試日更爲試取則必多煩雜明日畢試如差早以入格之類仍設殿試試取後直以殿試入格人與除初試入格人別單修正以入如至晚暮再明日仍爲設場仍行殿試則宜有命官大臣老病及殿講命官外無無故者以知事具允鈺進去事分付○敎曰今番別試射出於慰悅之意而入格人數甚些略宜有濶狹之擧各營軍兵柳葉箭貫邊及鳥銃邊二中以上入格人勿爲更試直爲修整賞格別單事分付各營門敎曰別試射隔日親臨處所射與砲勢難幷設十七日慕華館及南小營兩處分所殿試先爲設場而慕華館挾輦軍砲技槍劍軍訓禁兩營初試鳥銃入格之類試取命官則行司直李在簡進去承旨則假承旨李書九進去南小營則御營廳守總兩營及龍虎營初試鳥銃入格之類試取命官則禮曹判書鄭昌順進去承旨假承旨金履正進去
정조 13년 · 강
命右相金鍾秀焚黃時澆奠床備給
정조 13년 · 목
因鍾秀焚黃呈辭敎曰給由馬澆奠床備給○京畿監司徐有防以右議政金鍾秀廣州地出往時監司陪行各項差員不爲出待馳啓敎曰大拜後初行監司陪行夫馬差使員依例擧行事回諭
정조 13년 · 강
行日次儒生殿講于熙政堂召見冬至正使李性源副使趙宗鉉書狀成種仁試官金鍾秀徐有隣金光默丁範祖洪義浩朴宗來朴奎淳
정조 13년 · 목
具翼善冠白袍陞座試官金鍾秀等率應講儒生入庭行禮訖以次呼名進講命三使臣入侍拜表出去故也性源啓言使行時不虞備銀每有不足之患此係還錄公貨加數帶去似無所妨請關西銀子限二千兩加數齎去從之○齋任儒生色掌李肇源通居首日次儒生幼學盧尙熙粗居首○承旨尹行任啓言今十月朔日次儒生殿講取稟批旨有前此日次今番兼行之命矣今日只行今朔日次講去六月八月日次講則何以爲之乎敎以後日次兼行
정조 13년 · 강
園所都監以火巢定界馳聞
정조 13년 · 목
狀啓以爲園所火巢臣等與地方官眼同看審自主峯花山北至草山乃是主峯後托則不可不以此定界東自城隍峴從山賚而下至安寧里西自葛峴從山賚而下至舊鄕校後峴南自舊鄕校後峴從案山鳳峯而下至石串隅俱是䐉後望見處故以此定界而步數合爲一萬二千五百四十步零垓子則或從山底或從山腰隨其形便參量開拓之意分付于地方官使卽擧行而洪範山禿山山城陽山三處則以外禁養定山直各別禁養事亦爲申飭
정조 13년 · 강
遣史官迎勞都監堂上于中路
정조 13년 · 목
園所都監堂上金履素等以安園奠設行後上來緣由馳啓敎曰今見卿等狀啓安園奠已設行當復命云大禮順成大事速完卿等之誠勤且感且嘉玆遣史官於中路特勞卿等之行事回諭(刀削)(刀削)
정조 13년 · 강
大司憲李得臣陳疏賜批
정조 13년 · 목
疏略曰噫君臣交須情志相孚曰可曰否惟義是歸卽是古今哲辟明王大規度也夫何近日以來一反是道聖心之激惱有加廷臣之景色罔措一日二日迄未㡳定如是而國體能不損傷乎大僚之箚啓儒臣之論列卽神人之所共憤朝野之所同情而又況慈敎惻怛先指可尋之階繼有却湯之敎在聖上承奉之道以群下隱忍之痛所當上下同心期於鉤覈而一言之來輒以嚴敎防塞之群籲之發又以辭氣摧折之至以勿稟視事四字作爲群下不敢進言之道以殿下高明之學凡於此等義理寧或未燭而(刀削)前後施措皆不免徑情過中之歸王言貴如綸綍而煩惱之極至發矢敎大臣宜所敬禮而聯陳之箚亦令還給其他不忍聞之傅敎不當發之句語任情說去不少留難此豈臣平日所期望於殿下者哉伏願諒辭敎之有欠和平察群情之不可防遏亟加反汗特許聽納焉臣於治疏將上之際得見政院啓辭則申驥顯之論劾禁堂誠一變怪(刀削)臣謂正言申驥顯亟施竄配之典批以勿煩
정조 13년 · 강
掌令兪漢人陳疏賜批
정조 13년 · 목
疏略曰朝象潰裂變怪層出至於申驥顯而極矣(刀削)外爲迎合內實嘗試究厥心腸萬萬叵測臣謂申驥顯亟令王府拿鞫嚴問期於得情批以申驥顯事勿煩
정조 13년 · 강
命請對大臣卽爲退去